Deg tmuɣli n J.P.Sartre akked G. Durand, tugna iɣef i d-nettmeslay deg usugnan d tin n wallaɣ mačči d tin n tfekka, yerna ilaq ad nsemgired gar-asent. Tugniwin n wallaɣ, d ayen i dyeskan umdan deg wallaɣ-is am usmekti n kra : amdan, adeg, tmeẓi neɣ kra n uktay atg. S umata dayen i iwala yakan, yesmekta-t-id neɣ d axayel kan i t-id-ixayel (asugen), meḥsub d asnulfu n umdan. Ma d tugniwin n tfekka, d ayen yettwali umdan s wallen-is am yimdanen, tiɣawsiwin yemgaraden, tiwellafin…